**Informatīvais ziņojums**

**par palīdzības sniegšanas nepieciešamību**

**Ukrainas krīzes laikā cietušajām personām**

2013. gada 21. novembrī Ukrainas valdība pieņēma lēmumu apturēt sagatavošanās darbus Eiropas Savienības (ES) un Ukrainas Asociācijas līguma parakstīšanai. Valdības lēmums izsauca tautas protestus galvaspilsētā Kijevā un citās Ukrainas pilsētās un reģionos. Situācija būtiski saasinājās 2014. gada februārī, kad protestētāju neapmierinātību izraisīja V.Janukoviča kavēšanās atjaunot 2004. gada konstitūciju, nedemokrātisku likumu pieņemšana, kā arī tiesībsargājošo spēku neadekvāti bargās reakcijas pret protestētājiem. Masu protesti izraisīja politisko krīzi Ukrainā, kas veicināja V.Janukoviča režīma sabrukumu un valdošās elites dezintegrāciju. Reaģējot uz notikumiem, 22. februārī Ukrainas parlaments, kurā tad jau vairākumu veidoja opozīcija ar daļu no bijušajiem Reģionu partijas deputātiem un neatkarīgiem deputātiem, atbrīvoja no amata V.Janukoviču sakarā ar to, ka viņš ir „izvairījies no savu pienākumu veikšanas”, un pēc krimināllietas ierosināšanas viņš aizbēga uz Krieviju, kur atrodas arī šobrīd.

Līdz ar varas maiņu situācija saasinājās Krimā un vairākos Ukrainas austrumu reģionos (Doņeckas, Harkivas, Luganskas apgabali), kas tika uzskatīti par V.Janukoviča un Reģionu partijas atbalsta bāzi. Taču galvenais destabilizācijas avots bija Krievijas centieni atbalstīt separātisma aktivitātes. Viskritiskākā situācija izveidojās Krimā, kurā vairākums iedzīvotāju ir krievi un kur vienmēr bijusi liela Krievijas militārā klātbūtne. 11. martā Krimas parlaments, kurā vairākumu veido prokrieviski noskaņotie deputāti, pieņēma Krimas „neatkarības” deklarāciju. Savukārt 16.martā pussalā notika tā sauktais „referendums”, kurā vairākums nobalsojušo atbalstīja Krimas pievienošanos Krievijai. 21.martā Krievijas prezidents Vladimirs Putins parakstīja likumus par Krimas aneksiju un divu jaunu Krievijas Federācijas subjektu izveidošanu - Krimas Republiku un federālās nozīmes pilsētu Sevastopoli.

Aprīlī Ukrainas austrumu apgabalos aktivizējās Krievijas inspirēti un atbalstīti separātistu grupējumi, kas sagrāba dažu pilsētu valsts administrācijas un tiesībsargājošo iestāžu ēkas un pasludināja Doņeckas un Luhanskas „tautas republiku” izveidi. Konstitucionālās kārtības ieviešanai valsts austrumos tika pieņemts lēmums par antiterorisma operācijas aktīvās fāzes uzsākšanu. Krievija, reaģējot uz Ukrainas izsludināto pretterorisma operāciju, uzsāka plaša mēroga militāras mācības un karaspēka koncentrāciju pie Ukrainas robežām. Neskatoties uz Krievijas apgalvojumiem par nepiedalīšanos konfliktā, Krievija sniedza aktīvu militāro atbalstu separātistiem, piegādājot ieročus, bruņutehniku un algotņus. Atbildot uz antiteroristiskās operācijas panākumiem jūlijā un augustā, kad Ukrainas armija sāka ievērojami paplašināt tās kontrolētās teritorijas Donbasā, Krievija veica bruņoto spēku regulāro daļu invāziju Ukrainā, tādējādi palīdzot separātistiem daļēji atkarot iepriekš zaudētās, kā arī ieņemt jaunas Donbasa teritorijas.

5. septembrī Minskā trīspusējās Kontaktgrupas (Ukraina, separātisti, Krievija un EDSO) tikšanās laikā tika panākta divpadsmit punktu vienošanās par pamieru, kas paredz tūlītēju abu pušu uguns pārtraukšanu, ķīlnieku atbrīvošanu un citu konflikta noregulējuma pasākumu veikšanu. Taču Ukrainā atrodošies Krievijas bruņotie spēki un prokrieviskie kaujinieki turpina pārkāpt vienošanās nosacījumus un veic Ukrainas spēku apšaudes. Krievija turpina separātistu grupējumiem piegādāt ieročus un militāro ekipējumu caur robežu, kas šobrīd nav Ukrainas valdība kontrolē. Separātistu grupējumi traucē humānās palīdzības piegādēm Donbasa iedzīvotājiem. Nelegālie bruņotie grupējumi un prokrieviskie kaujinieki izmanto pamieru, lai nostiprinātu pozīcijas un pārgrupētu spēkus. Vienlaicīgi Krievija pastiprina bruņoto spēku kontingentu Krimas ziemeļos un turpina koncentrēt spēkus Ukrainas pierobežā. Krievijas karaspēka regulārās daļas joprojām atrodas Ukrainas teritorijā. 19. septembrī Minskā notika atkārtota trīspusējā Kontaktgrupas sanāksme, kuras laikā tika izstrādāts un parakstīts memorands ar deviņiem punktiem, no kuriem būtiskākie ir par demilitarizētās zonas izveidi, smago ieroču atvilkšanu un ārvalstu bruņoto formējumu/algotņu izvešanu no Ukrainas teritorijas.

Saskaņā ar Ukrainas Nacionālās drošības un aizsardzības padomes informācijas un analītikas centra sniegto informāciju, kopš pretterorisma operācijas Ukrainas austrumos sākuma tajā zaudējušas dzīvību 864 Ukrainas militārpersonas un 3215 karavīru ir ievainoti. Kopumā Doņeckas un Luganskas apgabalos bojā gājuši 3171 cilvēki, no kuriem 28 bērni. 8061 cilvēks guvis ievainojumus. Kopumā ir reģistrētas 262977 valsts iekšienē pārvietotas personas. Savukārt 366866 bēgļi ir devušies uz kaimiņvalstīm, pamatā Krieviju. Precīzi dati par šo cilvēku skaitu nav zināmi un tie pastāvīgi mainās.

Reaģējot uz krīzi Ukrainā, Latvija jau ir sniegusi dažāda veida atbalstu. 2014. gada 18. februārī Ministru kabinets pieņēma lēmumu piešķirt no valsts budžeta programmas 02.00.00 "Līdzekļi neparedzētiem gadījumiem" finansējumu ne vairāk kā desmit Ukrainas protestu laikā cietušo personu ārstēšanai Latvijas ārstniecības iestādēs, kā arī cietušo un viņu pavadošo personu nogādāšanai uz Latviju un izmitināšanai. Līdz šim ir nodrošināta desmit Ukrainas protestu laikā cietušo ārstēšana (astoņi pacienti ir pabeiguši ārstēšanos, divi vēl turpina) Latvijas ārstniecības iestādēs, kā arī cietušo un viņu pavadošo personu nogādāšana uz Latviju un atpakaļ. Personām, kurām ārstēšanas un rehabilitācijas rezultātā nav atjaunotas funkcionēšanas spējas nepieciešams nodrošināt tehniskos palīglīdzekļus.

Latvija, papildus 10 personu ārstniecības nodrošināšanai Latvijā, ir nosūtījusi Ukrainai divas humānās palīdzības kravas (medikamenti un medicīniskās preces), tādējādi apgūstot visu valdības piešķirto finansējumu (30 000 EUR). Latvijas Aizsardzības ministrija ir sniegusi humāno palīdzību Ukrainas militārpersonu bērniem apmēram 15 000 EUR apmērā. Krīzes vadības padome ir arī apstiprinājusi lēmumu par humānās palīdzības sniegšanu Ukrainai līdz 50 000 EUR apmērā, izmantojot materiālo rezervju resursus.

Latvijas ārstniecības iestādēs jau ir iestrādes un veikti nepieciešamie priekšdarbi, līdz ar to ārstniecības iestādēm ir tehniskas iespējas, lai papildus varētu uzņemt cietušās personas no Ukrainas. Saskaņā ar Veselības ministrijas sniegto informāciju viena pacienta ārstēšana izmaksā apmēram 3000 EUR, taču tā var mainīties atkarībā no konkrēta pacienta ārstēšanās izmaksām. Ja krīzes laikā cietušajām personām pēc ārstēšanās būs nepieciešami tehniskie palīglīdzekļi, tie tiks nodrošināti papildus.

Ņemot vērā iepriekšminēto, Ārlietu ministrija lūdz Ministru kabinetam atbalstīt palīdzības sniegšanu papildus desmit Ukrainas pilsoņiem, kas cietuši Ukrainas krīzes laikā no valsts budžeta programmas 02.00.00 ,,Līdzekļi neparedzētiem gadījumiem”, nepieciešamos finansējuma apmērus saskaņojot ar Veselības ministriju, Labklājības ministriju un Finanšu ministriju.

Ārlietu ministra p.i. Vjačeslavs Dombrovskis

Vizē: Valsts sekretārs Andrejs Pildegovičs

2014.09.29. 11:40

878

Aldis Karlauskis,

Ārlietu ministrijas

Pirmā divpusējo attiecību departamenta 1.sekretārs

aldis.karlauskis@mfa.gov.lv

Tālr.67016268